R5dwMg/zh-wiki-yue-long huggingface dataset:
喺一般淘汰賽入面，如果喺法定時間完場、加時上下半場共30分鐘都分唔出勝負，就會以互射十二碼嘅方式決勝負，雙方各派出五人梅花間竹噉輪住嚟射。頭五輪就以入波多啲嗰隊贏，如果打完頭五輪都分唔到勝負，就會進入突然死亡階段，到時任何一方射入而另一方射失，場波就會完。
目前為止，多蒙特一共攞到8次德國聯賽同埋5次德國盃冠軍。多蒙特主場係西法倫球場，現時受冠名贊助叫西格納伊度納公園球場。球場係為1974年世界盃興建，而2006年世界盃亦有幾場波喺度比賽。爾個球場係德國最大嘅足球場，可以容納81,365名觀眾。
多蒙特係德國嘅一間職業足球球會，而家打緊德國甲組足球聯賽。多蒙特喺1997年攞過一次歐洲聯賽冠軍盃，係德甲除拜仁慕尼黑之外嘅球隊最近一次攞到冠軍盃。多蒙特同拜仁慕尼黑之間嘅比賽叫做「國家打吡」，多蒙特同史浩克04之間嘅比賽叫做「魯爾區打吡」。
西格納伊度納公園係「西法倫球場」由2005年12月至2021年6月嘅冠名贊助名，屬於德國甲組足球聯賽球隊多蒙特嘅主場球場。國內聯賽容量果包含81,264座位同企位，當舉行緊國際賽嗰時會改做全座位，可以容納到67,000人。
喺1960年代，多蒙特已經開始籌備起一個新嘅球場去取代好舊嘅「紅地球球場」，但係龐大嘅工程計劃因為資金嘅問題而中止咗。 喺1971年科隆市因為財政問題而退出舉辦1974年世界盃嘅城市，多蒙特成為咗替補城市，原先起新球場嘅資金亦都同多蒙特合併咗，但係資金仍然唔多夠，建築商採用咗造價低、以預制組件做基礎、可容納54,000觀眾嘅新型設計方案，喺1971年10月19號獲批准開始工程，起咗一年就用得。
當德國喺2000年獲得2006年世界盃嘅主辦權嗰時，球場俾人叫做「德國足球大劇院」（Opera House of German Football，雖然係德國投標嘅重點球場，但係唔啱國際足協嘅世界盃準決賽球場嘅規定。
阿仁洛賓係荷蘭足球員，主要踢翼鋒，佢做過荷蘭足球代表隊隊長，代表荷蘭參加過2004年歐洲國家盃、2008年歐洲國家盃同2012年歐洲國家盃，以及2006年FIFA世界盃、2010年FIFA世界盃同2014年FIFA世界盃。
之不過佢無論響球會定抑或國家隊，佢暫時都未攞到咩代表性獎項。好似佢響國家隊，2006年FIFA世界盃同兩年之後嘅2008年歐洲國家盃，佢都只係打咗第二圈。之後2010年FIFA世界盃國家隊雖然最後奪得亞軍，而雲佩斯亦喺其中一場小組賽有波入，但其餘比賽表現麻麻。
雲佩斯本身可以打中前場幾個位置，包括咗前鋒、左翼、右翼等等，盤扭本事之餘，速度亦都好高。不過佢太依賴左腳，即使打右面佢都係用左腳射波，所以佢亦都射過一啲難度好高嘅入波。但後來雲佩斯亦都開始用右腳射波，有時重會有波入。
雲佬喺1993年以青訓球員身份加入當時係荷蘭乙組球會嘅丹保殊，開始佢嘅職業足球員生涯，佢為球隊上陣過69場射入17球。1997年加盟荷蘭另一支球隊海倫芬，為球隊上陣31場射入13球。佢喺22歲生日嗰日以420萬英鎊轉咗去PSV燕豪芬，打破當時荷蘭本土轉會費紀錄。
佢喺PSV燕豪芬首季已經射入31球成為嗰屆荷蘭聯賽嘅神射手，但喺歐洲金靴獎以2分之差輸咗畀英格蘭射手菲臘斯，得個亞軍，同年佢成為荷蘭足球先生。佢喺2000年4月右膝受傷，搞到冇得踢2000年歐洲國家盃。
雲佬喺2001年7月1號以破紀錄1900萬英鎊轉咗去英格蘭超級足球聯賽球隊，有「紅魔鬼」之稱嘅曼聯，着起咗10號波衫。佢踢曼聯首季已經為球隊上陣32場射入23球，憑住佢本人出色嘅表現，贏得2002年英格蘭最佳球員。
但荷蘭喺FIFA世界盃外圍賽出局，再次令雲尼斯杜萊錯過國際大賽。2002/2003球季，佢除咗為曼聯贏取英格蘭超級聯賽冠軍外，重打破咗曼聯球員喺歐洲賽事入球嘅紀錄，而獲得2003年歐洲足球協會最佳前鋒嘅美譽。
喺2006年FIFA世界盃外圍賽之中，雲佬係以荷蘭神射手嘅姿態進入32強。矢志要博取曼聯領隊阿力士·費格遜爵士支持嘅雲佬，喺3場分組賽賽事之中，只係入咗一球。喺16強大戰葡萄牙嘅賽事之中，荷蘭隊教練雲巴士頓更要佢做後備，直至完場雲佬都冇出過場。
喺雲佬效力曼聯嘅五個球季，一共二百幾場嘅比賽入面射入對手龍門嘅波達到150球，呢個紀綠絕對能夠列為神射手級別。除此之外，佢喺足球場上獲得嘅榮譽亦唔少，先後奪得過歐洲地區嘅「足球先生」、「神射手」等獎項，又創下多項歐洲地區嘅最多入球紀錄，其中包括自英超開始以來，第一位球員喺連續八場波都有「士哥」。
後尾曼聯老闆同費格遜開會考慮要將雲佬「放盤」，希望搵西班牙球會馬德里體育會交換旗下一位年青猛將費蘭度托利斯，馬體會梗係唔會咁輕易就用一個年輕猛將換取年屆三十嘅雲佬，於是就開價除咗球員互相交換重要另加一千萬英鎊，曼聯見對方獅子開大口，於是交易就不了了之，而馬體會會長後來再發表聲明，話托利斯係非賣品，唔使再搵佢哋開價。
2006年7月底左右，費格遜單方面表現溫和咁話，如果雲佬仍然留低幫曼聯打江山，所有人都會因為咁而高興，暗示主僱嘅關係有冰釋嘅可能。但另一邊廂喺曼聯老闆格拉沙嘅推波助瀾同施壓之下，球會終於喺同月嘅28號同皇馬達成初步協議，同意收取大約一千五百萬歐元將雲佬賣畀皇馬，重喺同月29號通過體檢，正式簽咗三年合約，成為皇馬旗下嘅殺手。
雲佬喺接受傳媒訪問時話，佢好感謝費格遜當初願意等待一個球季嚟畀佢養傷，傷癒之後仍然肯出高價將佢帶入曼聯，諗返真係欠費格遜好多，不過因為師徒關係已經達到決裂重要係無可挽救嘅地步，唯有忍住萬般悲痛咁離開曼聯。
初初加入皇家馬德里嘅雲佬並冇辜負自己嘅盛名，喺季前練習同啲新隊友一齊練傳波，佢嘅入波百份比高過晒其他人，展示一手射門技術令在場嘅隊友同教練個個睇到眼凸凸，暗中讚佢好嘢。跟住幫皇馬踢熱身賽已經有入波，開展佢喺皇馬嘅光輝歲月。
2008年1月，雲尼斯杜萊同皇馬簽新約到2010年6月30號。佢喺同年3月做手術，5月復出，對巴塞隆拿後備入替兼有入波。2008年尾，佢又因為手術而缺陣，去到2009年季前熱身賽至復出。其後佢打完球季第一場西甲之後再次受傷，缺陣幾個禮拜。
安德利亞皮爾洛，香港慣用譯名派路，係位意大利足球員，倫巴第大區布雷西亞省人。1995年開始踢職業賽，司職中場，曾經效力過意大利嘅布雷西亞、國際米蘭、AC米蘭、祖雲達斯同美國紐約城呢啲球會，2017年11月6號宣佈退役。
李天秀係大韓民國足球員，去過西班牙、荷蘭、沙特阿拉伯同埋日本嘅足球會踢波，代表韓國足球代表隊參加過2002年FIFA世界盃、2004年夏季奧林匹克運動會足球賽同埋2006年FIFA世界盃。2002年加盟皇家蘇斯達，成為首位參與西班牙甲組足球聯賽嘅大韓民國足球員。
佢出道嗰陣加入馬德里體育會，嗰陣時已經光芒四射，係球隊嘅「鎮會之寶」。2007年轉會到利物浦足球會，到2008年3月31號為止射入21個英超入波，喺射手榜排第2位，只落後榜首嘅基斯坦奴朗拿度5球，佢喺嗰季嘅總入球數字重達到28球，成為球隊新一代嘅「救世主」。
托迪喺羅馬出世，佢早響16歲嗰陣已經代表球會上陣意甲賽事。佢好受羅馬重用，廿歲嗰陣就贏咗意甲最佳新人獎。2001年佢跟隨羅馬贏得意甲聯賽冠軍，之前又贏埋意大利聯賽最佳年青球員。由於佢生得靚仔，只係二十歲就係意大利女人心目中嘅最佳對象，地位等同英國嘅碧咸。
波歷克早期曾經效力過幾間德國甲組足球聯賽球會，包括凱沙羅頓、利華古遜同拜仁慕尼黑，亦效力過英格蘭超級足球聯賽球會車路士。佢亦入選過2002年同2006年FIFA世界盃，乃球會同國家隊核心人物。尤其係近年德國代表隊球員普遍水準未達標下，波歷克重要性更加受到肯定。
保方係世界頂級守門員之一，佢喺IFFHS評選嘅廿一世紀最佳守門員入面以1分之差攞咗第一。佢喺意大利國家隊長期擔任正選。佢係意大利國家隊贏2006年FIFA世界盃嘅關鍵球員。當屆世界盃組委會將世界盃最佳守門員獎畀咗保方。
《慕尼黑》係一部2005年嘅美國電影，由史提芬史匹堡執導，Eric Bana、Daniel Craig、Ciarán Hinds、Mathieu Kassovitz、Hanns Zischler、Geoffrey Rush主演。
據說原址喺近香港科技大學Student Lounge嘅地方。傳說未被發展成為香港科技大學時，有一名好出名嘅殺人狂魔，最終被殺並經人形師將佢嘅亡魂封喺人形公仔入面。同時因為當時打仗，有好多士兵死亡及後更有傳聞指出Student Lounge不時傳出鬧鬼嘅現象，曾經有人講述去過呢度而又目睹過亡魂嘅人最終都會變得瘋癲，經醫生檢查確診患者患上思覺失調。
吳家瑋喺上海出世，1954年喺香港培正中學畢業，1955年去美國留學，讀物理學同埋數學。1983年45歲嗰陣時，受聘出任三藩市州立大學校長，成為美國史上第一位華裔大學校長。1988年9月出任香港科技大學創校校長。
陳繁昌喺數學、計算機科學同工程學比較叻。佢係美國加州理工學院考到理學士同埋理學碩士學位，後來喺史丹福大學拎到哲學博士學位。之後，佢喺加州理工大學做應用數學研究員，再喺耶魯大學教計算機科學。1986年，佢擔任洛杉磯加州大學數學系教授。
佢亦都係沙地阿拉伯阿卜杜拉國王科技大學董事會成員、韓國科學技術院校長諮詢委員會委員、奧地利維也納大學科學顧問委員會委員、上海交通大學世界大學學術排名國際顧問委員會委員、俄羅斯Skolkovo Institute of Science and Technology 董事會成員、日本RIKEN Advisory Council顧問委員會委員同埋美國百人會會員。
佢又係港科院創院院士、香港科學會主席、香港工程科學院院士同埋香港特別行政區政府創新同科技諮詢委員會委員。陳繁昌喺2012至2013年間，擔任過邵逸夫獎遴選委員會委員。佢係巴西里約熱內盧國際數學家大會2018奈望林納獎評審委員會主席。
中五畢業生可以報讀高等教育基礎證書課程，而中六、中七畢業生就可以報讀高等教育基礎文憑課程或者The University of Warwick Higher Education Foundation Programme。
龐比度1958年加入戴高樂內閣。1962年4月16號做法國總理，1968年7月10號辭職。1969年6月15號，龐比度攞到58.22%嘅選票當選做法國總統。喺任内嘅1974年4月2號，因為卡勒氏病過身。
甘馬曹喺西班牙穆爾西亞嘅Cieza出世。佢最早喺阿爾巴塞特接受青年訓練。18歲嗰陣，加盟西班牙甲組足球聯賽豪門皇家馬德里，當時嘅主教練路易斯·莫洛尼畀咗佢初次登場嘅機會。而佢幾乎喺入隊之後就即刻被納入一線隊員名單同埋正選名單。
1630年，蒲珊29歲嗰時，移居到意大利忌羅馬，重喺意大利開始對文藝復興時間畫作產生強烈興趣，間接影響咗渠古典主義派忌畫風。其代表作《阿爾卡迪忌牧人》就係喺爾個時候畫出來忌。1640年渠曾經短暫返過巴黎，幫嗰時忌路易十三世國王畫咗毋少畫。
蘇聯共產黨係蘇聯嘅政黨，創立蘇聯並一路實行一黨獨裁。1912年，布爾什維克創立蘇共。列寧帶住呢班革命派喺1917年十月革命之後奪得政權。1991年8月29號，喺一次失敗嘅政變之後無耐，蘇共解散。1991年11月6號，喺俄羅斯領土內，蘇共完全廢除。
莫耀強小學畢業後因家貧而輟學邊做邊讀夜校提升自己，後尾以錶針生意創業同地產致富。佢嘅錶針生意迅速發展成為全球產量第1同佔全球4分1嘅大生意，佢喺2001年開始入主香港足球壇球會標準流浪。球會多年嚟都蝕錢。
但佢就只求為香港球壇培育年輕球員一直投資本地足球呢個蝕本行業，因為欠缺班費每年佢都親自揾唔同贊助商籌募經費。佢喺2014年為標準流浪喺荔枝角投資2,200萬買入6,000呎工廈改建成流浪會。到2017年以3,400萬轉售賺到第一桶金1,200萬增加培育新秀本錢，就即喺九龍灣訓練場附近用2,700萬買新會址做訓練基地。
鍾慧寧，暱稱肥豹，係香港亞洲電視前女藝人。1993年參加亞洲小姐競選而晉身演藝界，一直為《今日睇真D》節目主持同埋外景採訪工作，2004年之後淡出娛樂圈。2014年7月17號嘅晏晝12點喺青衣島墮樓身亡，終年43歲。
鍾慧寧生於香港，1983年畢業於香港布廠商會公學，1993年參加《亞洲小姐競選》，於準決賽得到第五名而順利晉身決賽十強，由此成為亞洲電視嘅合約藝員。1994年開始，鍾慧寧獲邀擔任《今日睇真D》節目主持，負責於錄影廠主持直播節目同外景採訪工作，因佢外型高大圓潤而被稱為「肥豹」，憑靈活爽朗嘅表現打開知名度。
《今日睇真D》於2000年後結束，鍾慧寧長期喺亞洲電視嘅工作量因此而減少，曾經自行接洽工作維持生計，但因此而遭到亞洲電視管理層公司管理層董事局高層警告，鍾其後喺2003年不獲亞視續約，情緒疑因此受到打擊並患上受情緒病困擾性問題，最後，鍾慧寧終止解約僱傭嘅合作關係。
2004年，鍾慧寧同節目監製馮永泉結婚並全面淡出娛樂圈，而且一直受到情緒病困擾，需接受藥物治療同埋定期覆診，更曾經兩度入住精神病院，最後一次公開露面係喺2014年3月亞視嘅《今日睇真D》台前幕後聚會。
陳丹丹係香港電視網絡女藝員、前香港無線電視女藝員，2001年第17期無綫電視藝員訓練班畢業後入行，拍過唔少電視劇，亦做過遊戲節目《15/16》助手同《一擲千金》「千金小姐」。2008年離開無綫電視後，佢開咗間娛樂公司，2009年回巢無綫電視，到2012年跳槽到香港電視網絡，憑《來生不做香港人》張丹楓一角引起觀眾留意。
楊國忠原名楊釗，早年喺鄉下做流氓，成村人都鄙視佢。無耐加入軍隊打仗，獲得唐玄宗重用，賜名做「國忠」。752年出任宰相，同時間重身兼四十幾個官職。執政期間，佢兩次派兵打南詔，第一次輸咗六萬人，第二次打輸咗十幾萬人。
先天道，華夏宗教之一，屬佛道儒三合一宗教。開山祖黃德輝，見到神仙為九祖，遙承八祖羅蔚羣，推佛門達摩為初祖。先天道場為齋堂，男女分開，男為乾堂，女為坤堂。教義主張茹素同非婚。教眾要修內功外果，必須行善積德，未劫前救己救人，帶人返去真空家鄉，人間仙境。
集雜志係香港商業電台叱咤903嘅生活雜誌節目，連埋廣告每集係六十分鐘。主持係急急子。2012年6月以聲音專欄喺星期五、六同埋日節目之間播放，其後喺2013年開始每日響節目入面播，由2013年4月22日開始逢星期一至五晚上七點半到八點喺商業二台播，由5月13日開始改咗播放時間去到逢星期一至五晚上八點至九點。
再響2016年5月16號改去星期一至五傍晚六點至七點，播到去2021年9月17號。響2021年9月20號起改去星期一至五傍晚七點至晚上八點。佢嘅節目口號係「每日集合 混雜志向」。節目除咗用聲去介紹各種活動已經展覽內容之外，亦都提供網上圖文版本雜誌畀聽眾重溫。
《309咤叱 偷聽DEMO》係呢個節目入面其中一個環節，去收集一啲由外面嘅人投稿嘅聲帶，響2017年3月3號首播，做到2018年2月5號。之後呢個環節拆咗出嚟，響2018年3月3號開始獨立喺309咤叱度播。
代言人係代表一個特定牌子、產品或服務發表言論嘅公眾人物。發言目標係為單嘢宣傳正面效果，令傳媒觀眾對企業產生好感，信任或者買服務同商品咁。嚮差劣企業請代言人更容易搵人老襯，所以代言人應該有責任了解企業有幾可信先去代言。
獅子山隧道公路係香港公路，貫通九龍到沙田。按地理可分三段，卽九龍段、隧道段同沙田段。九龍段由獅子山南腰，九龍仔打上窩打老道，到獅子山隧道九龍出入口。隧道段卽獅子山隧道。新界段由獅子山隧道收費廣場，到大埔公路大圍段。
沙田段，起自沙田文化博物館個路口，卽大埔公路大圍段、大埔公路沙田段、同沙田正街成十字路口，經獅子橋南過城門河，穿過大涌橋路同車公廟路嘅十字路口，上山同沙田路匯合。再西南向過隔田村經紅梅谷，與紅梅谷路匯合。
基督教香港信義會心誠中學係香港一間基督教直資中學，係北區少數英文中學之一，喺粉嶺馬會道270號，佔地17,000平方米。學校係粉嶺第一間中學，由基督教香港信義會喺1964年創辦，並由教會入面嘅學校教育部統籌管理，現任校長係麥沃華。
香港動植物公園，減筆爲動植物公園，人稱兵頭花園，舊書亦寫公家花園，係香港最耐歷史嘅公園。公園響香港島中環雅賓利道，俾羅便臣道、己連拿利、上亞厘畢道及花園道等幾條街圍住。公園佔地5.6公頃。公園大門口響雅賓利道。
1841到1842年之間，兵頭花園係香港總督官邸。去到1848年，香港政府已經有起植物公園嘅計劃，之不過，因為冇錢而押後，最後要 1853年先開始起。1864年8月6號，個公園第一期開放畀公眾用。由於公園以北係上亞厘畢道，係港督府嘅所在地，而香港總督名義係三軍統帥，所以就叫佢做兵頭。
當時公園佈局，可分爲下中上三層，斜喺山上。中層有大噴水池，當時叫水景，公園屢次重建，但必定原地再建水景。喺十九世紀時，好多西人細路、僕婢喺度玩。黃昏有西樂演奏。而中層尚有養雀巢同果園。1876年，香港總督堅尼地卸任。
香港日治時期，公園俾日軍改名做大正公園，重起埋香港神社。公園裏面堅尼地銅像都運咗去日本熔咗。戰後1958年，就改咗放英王佐治六世嘅銅像。後尾公園擴建，留畀哺乳動物同爬蟲類居住。為咗反映公園裏面多咗好多動物，喺1975年就改名做香港動植物公園。
卡爾六世係神聖羅馬帝國皇帝、波希米亞王、匈牙利王、克羅地亞王、塞爾維亞王，同埋奧地利大公，1711年到1740年在位。喺西班牙王位繼承戰爭期間，佢爭過做西班牙王，稱為「卡洛斯三世」。佢亦係哈布斯堡王朝最後一位男性成員。
佢喺1711年繼承阿哥約瑟夫一世啲位之後，一直都冇男繼承人。1713年佢發表國事詔書，將佢自己可能有嘅女嘅繼承權，排得高過約瑟夫一世嘅兩個女。喺往後廿幾年，佢一直爭取歐洲各地接受呢份國事詔書，期間佢哋提出唔同要求，包括廢除奧屬尼德蘭嘅貿易公司奧斯坦德公司等等。
佢2001年到2007年任職新城電台做廣播節目主持，嗰時藝名愛菩。佢2009年到2015年任職無綫電視，做財經新聞主播，而2015年到2016年做亞視電視首席財經記者同《六點鐘新聞》主播，2016年轉投香港電視娛樂ViuTV。
靈獅，舞獅時嘅獅子，本來係喺深山中修煉，但民間受瘟疫之苦，唔請靈獅出來驅除瘟神都唔得，於是天神太白金星化身獅鬼，手揸靈芝草及靈扇，以靈芝草為餌，靈扇為阻，一邊誘餌，一邊用扇阻擋，唔畀靈獅食到靈芝草，以便將靈獅引落山來驅瘟避邪，太白金星所化身嘅獅鬼，即今日大頭佛嘅由來。
博濟醫院喺嘉莊辦咗10年之後就發展成喺廣州入面，已經係好有規模，而且醫院設備、醫師力量同醫療水準方面都發展到爆燈咁滯。佢經過咗之前幾屆收啲未學過嘢嘅徒弟嚟培訓，已經發展到可以開得醫學班喇。到咗1865年嘅博濟醫院30周年慶典嗰陣，就成立咗博濟醫校。
到咗1901年，博濟醫院就正式起成正規嘅醫校，重整咗獨立嘅校舍出嚟。而新嘅校舍喺1903年起好，嗰時係成個廣州入面比較新嘅大樓，嗰年重改咗名嗌「南華醫學堂」。嗰年重變咗中國歷史入面，第一間開辦嘅現代醫學院。
到咗1909年嘅春天，由於博濟醫學堂俾學生玩罷課嚟搞對抗，而嗰時嘅校長就搞一刀切，乾脆將罷課啲學生仔冚唪唥都炒走嗮。結果學生仔就因為噉先至搞到好甍噌，甚至一於唔撈喇，搞集體走佬而導致醫校停辦，雖然話喺1909年底話重新開過，但到咗1911年又唔好彩，因為間嘢冇嗮錢而導致停辦。
佢作爲詩人、語言學者而活躍，係中國新文化運動嘅先驅者。著作有《半農雜文》、《半農談影》、《四聲新譜》、《方言字典》、詩集《揚鞭集》，當中論「攝影美學」嘅專門書《半農談影》係中國最早嘅攝影理論書之一。另外佢又將小仲馬嘅名作《茶花女》翻譯成中文，亦係知名嘅譯本。
1925年嘅《四聲實驗錄》整理自佢嘅博士論文，因爲係中國實驗語音學嘅先驅，呢個業績令佢名氣幾高。同年佢喺北京大學爲實驗語音學整咗間研究室，研究各地方言嘅音聲。1930年時佢將保羅·帕斯嘅《Petite phonétique comparée des principales langues européennes》翻譯成中文，書題做《比較語音學概要》。
喺語音學同方言學以外嘅方面，文學革命後嘅1920年出版咗《中國文法通論》。留學法國時，佢調查咗伯希和收集嘅敦煌文獻，喺1925年出版咗《敦煌掇瑣》全三集。之後有佢同人共著嘅《十韻彙編》出版，呢本書以敦煌爲中心，收集咗各種切韻系韻書。
留學英國時，劉半農因爲思鄉，寫咗首《教我如何不想她》嘅詩，呢首詩畀趙元任譜曲，流行一時。現代中國使用嘅第三人稱代詞「她」就係劉半農喺呢首詩中作嘅詞。表示女人嘅人稱代詞「她」出來之前，指示第三人稱嗰陣，通常使用「他」，個性別不明，劉半農就作咗女性嘅人稱代詞「她」。
大學聯合招生辦法 ，通稱做大學聯招辦法，簡稱聯招，係香港專上教育嘅主要派位機制，由陳衍輝博士設計，「大學聯招辦法」管理委員會管理，並設有「大學聯招處」。大學聯招協助持有香港中學文憑考試成績嘅香港學生申請修讀計劃下嘅大學全日制課程。
同時持有香港中學文憑考試同其他學術成績嘅申請人，而單憑申請人香港中學文憑考試成績已經符合經「大學聯招辦法」可以選報嘅課程申請資格，可以選擇透過「大學聯招辦法」或非「大學聯招辦法」途徑遞交申請，但係唔可以同時透過兩種途徑遞交申請。
由於學額數目遠比合資格嘅申請人數少，而9間「大學聯招辦法」參與院校同SSSDP「資助計劃」院校收生需要經過甄選。因此，符合9間「大學聯招辦法」參與院校或SSSDP「資助計劃」院校同佢哋有關課程嘅最低入學要求嘅申請人並唔能夠保證獲得取錄入學。
申請人喺課程嘅評核結果名單上嘅位置並唔係只取決於佢喺香港中學文憑考試成績。會唔會取錄取決於多方面嘅因素，其中包括申請人喺某啲課程面試或測驗時候嘅表現、課程選擇組別、喺同一年度選報同一課程嘅申請人所考獲嘅香港中學文憑考試成績同報讀人數、申請人喺網上申請表上填寫嘅其他資料、其他因素等。
牛肉麪嘅主要配方，早期係留守臺灣眷村嘅軍人整。使用牛肋、牛腩、牛𦟌加埋花椒、辣椒調味嘅產品叫作「紅燒牛肉麪」，唔食得辣嘅亦都有「清燉牛肉麪」可以揀。針對穆斯林人士嘅料理，即係「清真牛肉麪」。肉品來源可以係本地產，或者澳洲入口。
不過計劃撞正亞洲金融風暴，令樓市下滑，社會由關注買樓問題變成關注負資產問題。2000年，董建華接受傳媒訪問，話佢自1998年無再提過「八萬五」，所以呢個政策一早已經唔存在。雖然董建華揹哂呢隻鑊，但係政商界大致相信，以上政策係梁振英嘅主意。
臺灣南島語言，或者叫臺灣原住民語言，泛指臺灣原住民用嘅語言，語言分類學上包含南島語系多種語言。中華民國官方將呢啲語言，連同蘭嶼達悟族用、被歸類菲律賓語族嘅達悟話，統稱臺灣原住民族諸語，納入其中一種「國家語言」。
瀑布闊卌幾米，落差12米。一到咗雨季或汛期等呢啲水災高發嘅季節嗰陣，總闊可以去到200幾米，從斷崖以飛流直下嘅佛山跌落到深潭入面。佢嘅聲音好大，十里聽濤，氣勢恢弘。因為呢個瀑布整出嚟嘅氣窿喺坍塌咗之後，又經過剝蝕而搞出嘅深潭，直徑有成百幾米咁大。
呢年8月，葉姵延代表中國香港出戰北京舉行嘅2008年夏季奧林匹克運動會羽毛球比賽，第一輪比賽就以0比2輸咗畀33歲嘅英國老將特蕾西·哈勒姆出局。賽後，港隊教練陳智才話，失準係因為呢段時間佢嘅腸胃一直唔係咁妥，日日肚屙搞到身體虛弱，影響咗佢力量型嘅打法。
初版Optare Solo喺1997年底亮相。佢採用一體化設計，外貌同埋車廂佈局同舊嘅MetroRider有啲似，都係頭軸擺喺車門前面，不過兩條車軸之間係低地台。引擎同埋波箱都擺嗮喺車尾，為咗令重量分佈平均，電池擺咗喺頭軸上面，油缸亦都盡量移前。
初時Solo嘅車身規格選擇唔多，引擎係歐盟二型排放嘅平治OM904LA，波箱係Allison AT545，全長8.5米或9.2米，闊2.46米。2000年代初，平治OM904LA提升至歐盟三型排放，另外多咗Allison 2000波箱選擇。
2003年，Optare喺Coach & Bus 2003展覽會宣佈推出9.9米版Solo，並且加入康明斯ISBe六汽缸引擎選擇，用康明斯引擎嘅Solo尾輪跨長咗，令架車全長變成8.8米、9.5米或者10.
2006年，Optare推出廉價版Solo SE，全長7.1米或7.8米，闊度跟隨SlimLine嘅2.33米，配平治OM904LA引擎同埋Allison 1000波箱。另外因應歐盟四型排放生效，Solo原有兩隻引擎都用咗選擇性催化還原技術，因此Optare同Solo加咗用廢氣再循環技術嘅猛獅D0834LOH，畀唔想用AdBlue嘅公司揀，後來呢三隻引擎都過渡到歐盟五型排放。
2007年，Optare展出咗一架Solo SR，車身款式嚟咗一次革新，同早一年推出嘅Versa中型巴士趨於一致，車身佈局、引擎波箱就跟返初版Solo。至於車身長度就比初版Solo長少少，全長8.9米或9.
2012年，Optare將初版Solo停產，以後出產嘅Solo都係Solo SR款式。同時Optare亦將Solo SR嘅車身稍作改良，車身長度改為7.2米、7.9米、9.0米同埋9.7米，後兩者有需要嘅會整成長9.
2013年，Optare應英國Stagecoach要求，為Solo SR加入Voith DIWA波箱選擇。同年起電動版Solo SR嘅驅動系統改為由Magtec供應。2014年，歐盟六型排放嘅Solo SR開始出現，佢只可以配平治OM934LA引擎，波箱係Allison 2100或Allison T270R。
同初版Solo一樣，Solo SR嘅主要市場都係英國本土。由於Solo SR一開始只係成個Solo系列嘅選擇之一，銷售比較緩慢。去到2012年Optare宣佈唔再出初版Solo，Solo系列得返Solo SR之後，Solo SR先至開始多咗公司買。
Solo SR一樣有被出口，運去南非、愛爾蘭、馬耳他、澳洲、紐西蘭、瑞典、瑞士、荷蘭、德國、巴林同香港。當中運去南非嘅221部Solo SR係以散件形式運出口，由Busmark 2000公司喺開普敦嵌，服務開普敦嘅MyCiti巴士快速交通系統。
公司係喺1975年由橫濱市嘅帝國自動車工業同埋金澤市嘅金產自動車工業合併而成。原帝國自動車工業間廠出大型巴士，而原金產自動車工業間廠就出貨車車身同埋中小型巴士。2000年日野車體工業經股權轉換之後成為日野嘅全資附屬公司。
香港巴豆嘅嫩枝同花序都有星狀毛，重生得好貼服。葉成束生響枝頂，8－12厘米長，2－4厘米闊。葉柄短兼有毛。花分公乸，一束噉生。花公會有幾朵，花冧成個波仔噉，直徑2毫米到，有十六條蕊。花乸得一朵，生響成束花底，有三條花柱。
《星洲日報》枕住以嚟嘅老編傾向於支持國陣嘅情況。喺國陣執政時期，星洲喺國陣一黨優勢嘅情況下，同政府保持默契，並建立如互利共生嘅關係。喺中文報業近乎畀世華集團壟斷嘅情況下，《星洲日報》作為馬來西亞最大嘅華文報章，仍因介入政治鬥爭，而將手上嘅媒體公器私用，提供一面倒嘅消息同言論給社會大眾。
1999年11月23號，英國廣播公司報導《星洲日報》為篡改相公開道歉，理由係修改咗一張1995年嘅相，將前馬來西亞副首相安華喺國陣嘅領導人中刪除，再以當時嘅副首相阿布都拉·巴達威嘅人頭相取代。《星洲日報》總老編劉鑑銓承認修改相違反咗新聞業嘅基本原則，稱該錯誤係由個初級副老編覺得安華已經唔再係國陣陣營，所以認為安華唔啱出現喺嗰張相中，副老編無政治動機，並強調圖片唔係意味住反映事件嘅真實性，並為有關事件喺網絡論壇上刊登道歉啟事。
2019年4月15號，《星洲日報》喺佢嘅Facebook副刊專頁「活力副刊吹水站」貼出一張向香港反送中運動致意「祝福香港」嘅版面相，內容為一名右眼受傷嘅香港女子，同埋其他14張蒙眼抗爭者嘅相合輯。最終《星洲日報》副刊《快樂星期天》無刊登「祝福香港」嘅版頁，改為刊登一則威士忌內容。
2019年7月29號，時任馬來西亞國防部副部長劉鎮東嗌名《星洲日報》喺佢尋日共華小教學樓同綜合禮堂落成典禮上，喺佢回應華小學爪夷文嘅致辭報導中，直斥《星洲日報》喺報導添加「小題大做」嘅標題同內容係惡意捏造新聞。
2019年11月13號，《星洲日報》轉載報導《環球時報》所報導嘅香港示威者喺反送中運動襲擊校車假新聞，並附上校車著火嘅假照片。該新聞最終被證實係假新聞，《星洲日報》最終承認喺未完成證實之前就轉述該報導，並喺網絡上公開道歉。
2021年5月3號，《星洲日報》轉載一篇《當今大馬》訪問民主行動黨陸兆福嘅報導中，冇註明報導來源，並將專訪嘅內容改寫，惹嚟陸兆福同《當今大馬》嘅批評。陸兆福澄清佢冇接受《星洲日報》訪問，批評內容當中有好多唔符合事實嘅報導，促請喺報導新聞時，嚴守媒體操守。
呢次集會本嚟係上環追究開槍大遊行，由中環遮打花園行到西營盤中山紀念公園，但警方發咗「反對通知書」，只批准喺遮打花園集會。集會嗰日，好多參加者走出集會範圍遊行，主要目的地係銅鑼灣怡和街同西營盤近正街，當中西營盤嗰邊，示威者同警方出現對峙同爆發衝突，入夜後衝突轉移到上環。
葉家泓係香港無綫電視基本藝人合約男藝員，曾經喺2010年度香港先生競選攞咗亞軍。佢2005年喺香港潮陽小學下午校度畢業，之後喺東華三院辛亥年總理中學讀到2010年中五畢業。葉家泓除咗做演員，仲係一個游泳教練同泳池救生員。
星火不息燃點國際集會係2019年12月23號一次反逃犯條例修訂集會，喺中環愛丁堡廣場搞。呢次集會嘅主題係聲援被警方凍結資金嘅抗爭支援組織「星火同盟」。主辦單位估計有4.5萬人參加，警方就話高峰期有3,300人。
HKTVmall係香港一個網上購物平臺，由香港電視網絡喺2014年12月開辦。呢個本嚟係香港電視網絡嘅副業，透過搞網購去幫補免費電視嘅營運。不過政府一路都未肯發免費電視牌畀香港電視網絡，電視節目製作要暫停，HKTVmall就變相做咗香港電視網絡嘅主要業務。
因為呢啲終結技暴力得好交關，搞到成個真人快打系列喺當時引嚟咗社會嘅批評，有好多家長覺得呢個系列喺度教壞細路。不過，真人快打系列最後取得咗相當大嘅成功，而到咗 1996 年，英文 fatality 呢隻字經已俾人廣泛噉攞嚟指格鬥遊戲入面殺死對手嘅最終招式。
2014年11月4號，廣州水上巴士公司取消咗之前喺呢個碼頭停嘅S1線同S3線。之後新出咗一條路線往返石圍塘碼頭。究竟係點解，廣州市客輪公司就話雖然平時呢兩條路線都好多人坐，但係石圍塘站冇乜人上落，佢減少停站係為咗提高路線嘅營運效率。
聖若瑟小學係香港灣仔一間天主教喇沙修士會小學，喺活道48號，2013年轉為全日制，為咗增加課室，2012年8月31號停辦幼稚園。聖若瑟小學有一間直屬中學聖若瑟書院。如果計晒三間學校，喺聖若瑟入面讀書嘅人數有超過四千二百人。
草象係食素嘅動物，所食嘅植物好視乎佢棲身乜嘢環境同氣候。佢哋平均每日可消耗大概225公斤嘅植物，不論青草、果實、種子、樹葉、樹皮都照單全收，食嘢過程可順便幫一啲種子播種，對生態有所貢獻。佢哋有4隻臼齒，另有兩隻象牙。
通常以祖母為一個單位。一群由數十至數百隻不等。大象乸一到性成熟期，就會發出低音頻話畀大象公知。大象公一到成熟期就會離群，繁殖時期佢哋嘅顳腺會腫大而且會流出大量嘅液體，陰莖會充血兼且係咁滴尿，陰莖鞘會變青白色，嗰時佢哋亦都到咗狂暴時期。
除咗人類之外，成年非洲草原象少天敵，成群獅子同鱷魚會襲擊象仔。豹同鬣狗襲擊較少。19世紀至20世紀，人類為咗佢嘅象牙、象肉同象骨，大肆獵殺，令數量銳減。1990年全球禁止象牙貿易，令佢哋數量稍為回升，但至今仍有人非法偷獵大象，生態環境受破壞，亦影響草象嘅種群數量。
國家醫院，香港舊日一間醫院，今日部份屋宇屬西營盤賽馬會分科診所，為歷史建築。醫院香港政府開，喺西營盤雀仔橋。舊時隔皇后大道，對住高陞戲院。醫院治理皇家人，即係公務員，其他病者亦可以就診，有商人，有自備藥資，有巡理府送來就醫，亦有窮民。
最初國家醫院，並唔喺現址。1849年，只算兩層高屋仔。由於起得差，維修唔好，1874年打風打散咗。咁政府借歐洲酒店做醫院，喺荷李活道，巡理府側。巡理府即中區差館。新址1874年11月13號開張。無幾年，1878年12月25號，又畀火燒毁。
國家醫院係主要政府醫院，直至1937年，瑪麗醫院開張，先至取代國家醫院。原址變成西營盤醫院，治傳染病。之後原址嘅建築物分期重建，1955年起咗贊育醫院、1960年起咗西營盤賽馬會分科診所，1980年起咗菲臘牙科診所。
崙頭物產以水果爲主，有臍橙、甜橙、糯米糍荔枝、尚書懷荔枝、桂味荔枝、紅果楊桃等。崙頭村土地五千畝，有三千幾畝種水果。崙頭水果生意最鼎盛時期，係清朝同光年間，除咗賣去省城之外，重賣到去新加坡。二十世紀三十年代，廣州市舉辦柑桔展，成個賽區唯一嘅臍橙就係崙頭嘅，卒之崙頭攞第一。
明體，係漢字印刷字體嘅風格類別。最初係喺複刻臨安書棚本嗰陣，將筆畫加以直線化，呈現出硬朗表情嘅一種字體。筆畫有粗幼變化，而且通常係橫細豎粗，末端有裝飾部份，點、撇、捺、鈎等筆畫有尖端，屬於白體，不時喺書籍、雜誌、報紙印刷度用嚟做正文排版。
喺中國宋代出現咗活字印刷術，而當時嘅活字字體都係楷書。宋朝嘅印刷事業有三大產地，即浙江、四川、福建，而三地嘅楷書字體有各自嘅特點。浙江所出版嘅字體大多數仿製歐陽詢嘅楷書，四川嗰啲大多數仿製顏真卿嘅楷書，福建嗰啲大多數仿製柳公權嘅楷書。
宋敗於金朝後，爲咗翻印留喺北宋嘅書籍，南宋首都臨安嘅棚北大街上建立咗好多出版商，其中有陳起嘅陳宅書籍鋪。陳宅書籍鋪出版嘅書籍有一種甚有特色嘅楷書字體。呢個字體，畀後人仿製，就係現代所謂「仿宋體」，亦係明體嘅基礎。
後嚟呢種字形特徵，被歸納爲「橫細豎粗撇如刀，點如瓜子捺如掃」，橫末帶有「小三角」。响公元1553年刊刻嘅《墨子》度，明體嘅基礎已經成型。萬曆年間，呢種字體因爲刊本數量急速增加而普及化，已稱爲而家所認識嘅明體。
雖然明體逐漸流行，但係由於佢缺少書法上嘅藝術變化，畀明代文人詬病爲「匠體字」。明體字東傳去到日本，日本人稱作明朝體。清朝時嘅印刷亦以明體爲主，連《康熙字典》都用明體，不過同時康熙亦規定改稱呢種刻版字體做「宋體」，導致後嚟喺中文入面，呢種字體嘅名有「明體」同「宋體」之爭。
日本嘅明朝體，係由於美國人姜別利响1859年將上海美華書館所製造嘅六種字體傳入日本，並且指導日人本木昌造用電鍍字模製造法所形成嘅字體。因爲佢模仿自明朝萬曆年間嘅字體，所以叫做「明朝體」，日本而家仲沿用呢個稱呼。
現代鉛字採用咗明體印刷。後嚟依據西方文字嘅黑體同埋意大利體嘅方式，創造咗漢字印刷體嘅黑體鉛字。目前宋體、黑體、仿宋體同埋楷體成爲漢字印刷嘅四種主要字體。“明體”係一類字體嘅總稱，有好多字體都屬於呢個範疇。
Mac入面嘅襯線字體有儷宋Pro同埋蘋果儷細宋。Linux發行版中使用較多嘅有AR PL 上海宋同埋完全民間開發嘅文泉驛點陣宋體。網絡上仲有民間開發嘅華秀月明字型、保存傳承字形嘅一點明體、透過Glyphwiki產生嘅花園明朝體等。
山谷道邨所在嘅老龍坑前身係山谷道木屋區，「山谷道」就係因位於老龍坑山谷而得名。1961年木屋區大火，政府收返塊地，交畀工務局起屋邨。全邨合共有16座舊型政府廉租屋大廈，1964年落成，嗰時名為山谷道政府廉租屋邨，由屋宇建設委員會管理。
2000年，香港房屋委員會宣布會喺山谷道邨舊址起5座高48層嘅居者有其屋，並採用非標準間隔，被稱為「超級居屋」，並預計2005年落成。但隨後政府喺2002年決定停建居屋，房委會將地皮交還政府作私人住宅發展，期間土地一直空置，並以短期租約出租地皮作停車場。
2010年，香港政府落實喺山谷道邨第一同埋第三期土地，起港鐵觀塘綫延綫同埋沙田至中環綫何文田站，2016年落成。另外亦撥出土地畀香港理工大學起第二座學生宿舍，2012年落成。第二期土地就喺2010年6月8號公開拍賣，結果由新鴻基地產以109億港元投得，嗰時係香港歷來成交金額第二高嘅地皮，其後塊地起咗私人樓天鑄。
土神誕，減筆寫做土神𧩙、土神旦，係土神嘅寶誕，係同土地公有關。亦都有寫做土地誕，同減筆土地𧩙同土地旦。神誕唔止一日，響正月初十、正月十九、二月初二、二月初十、三月初十、四月初十同五月初十。個誕亦都叫福德正神聖誕、同土地正神聖誕。
所羅門群島喺2020年10月3號確診咗第一單武漢肺炎個案，患者係位喺同年9月底從菲律賓包機撤僑嘅學生公民，期間曾經提供過3次核酸檢測陰性證明而獲得返到所羅門群島資格，喺入境海關時檢測到陽性。八日後確診第二單武漢肺炎個案，患者曾經喺同年9月底接觸過從菲律賓撤僑嘅學生。
2020年10月27號，有四位足球隊成員喺英國返紐西蘭轉機到所羅門群島，入所後發現感染武漢肺炎個案。重喺11月3號確診多五單武漢肺炎個案，其中有四位患者喺英國轉機返嚟，淨低嗰位喺南韓搭飛機到紐西蘭轉機返嚟。
六日後又確診多3單，其中有兩位喺英國搭飛機返嚟足球員，淨低嗰位喺菲律賓搭飛機返嚟嘅公民。當日有5位患者好返出院嘅同時，連喺菲律賓起飛返所羅門群島嘅航班都正式取消咗。同月24號確診第17單感染武漢肺炎個案。
踏入2021年，喺2月8號確診第18單感染個案，重喺同年3月29號、4月9號先後確診夾埋兩單感染個案。隨後一直未出現過感染個案，淨低啲患者亦喺同年陸續好返出院。直到大除夕前五日重新出現感染個案，到大除夕當日，感染總數淨去到22單。
踏入2022年，1月前半都未出過單感染個案，直到同月17號，疫情開始出現爆發。喺17號當日出現七單感染個案，其中有6人喺帛琉返嘅健康站工人，淨低嗰位喺澳洲昆士蘭州布里斯班搭飛機返嚟時發現。三日後，疫情出現大爆發，當日出現單日新增48單感染個案，估計單嘢可能係由人蛇，通過貨運物流將病毒帶到所羅門有關。
隨後政府喺首都宣佈開始封國。不過感染案例一直都冇停，兩日後嘅總感染數去到289單，重喺22日單日新增破百。嚟到25號，感染總個案已經超過五百大關，重第一次出現死亡個案。嗰兩位死者分別係51歲同59歲嘅公民。
解穢酒，又寫做解慰酒，係喪禮同送殯儀式完結之後，家屬招待出席喪禮嘅親友同屋企人享用嘅一餐飯。解穢嘅意思，係解除一切污穢，因為中國人覺得做白事嘅地方都係污糟、污穢，解慰亦有安慰嘅意思，為家屬同親朋戚友除去憂傷。
佢喺1999年11月去到新加坡，之後曾經去一啲民歌餐廳自薦，認識咗一個作曲嘅本地朋友，而佢因為華語水平比較好，於是就開始幫手寫歌詞。不過，英文溝通反而就成為咗佢嘅障礙，所以當時就隨身攜帶一個電子辭典，後嚟就慢慢適應。
一位對特務狂熱著迷得極度離地嘅少女方妙齡，竟然誤打誤撞咁救咗一名負傷嘅「特務」，死纏爛打下，「特務」答應收佢為徒，從此整個世界變得天翻地覆。集合爆笑、曖昧和動作於一身，奇情背後有血有肉的告訴你一個關於夢想嘅故事…
天鴿座係家下八十八西洋星座之一。佢響天球南部，佔天球面積270平方度。地球北半球來講，天鴿座係冬天嘅星座，即係冬夜會見到。肉眼可以睇到嘅星，約莫40粒到。有一到四等星6粒，即係有3等星2粒、4等星4粒。
從2007年6月開始，廣州政府話要解決公交企業嘅惡性競爭同巴士公司數量越嚟越多嘅問題，先至開始整合巴士資源。結果喺2009年9月2號，呢間巴士公司同新福利、新世界、冠忠、恆通、興華巴士合併成而家嘅第二巴士公司。
呢條馬路係因為之前呢度開咗間中西保安局先至改咗噉嘅名。喺1914年，嗰時寺貝通津啲居民、歸僑工程師江順德嘅仔俾賊佬綁架咗，結果成個東山都有人知，搞到好多人都心驚驚，所以當地中外人士就出錢嚟搞間中西保安局出嚟維持治安秩序。
金策，字洪啓，號洪溪，假名金樂，金印植，金仁植，金洪印，金東印，金印，中國名羅東賢。係中國和朝鮮民主主義人民共和國軍人，北朝鮮政治人，獨立運動家，作曲者。佢做金日成係最側近之一人。佢嘅成名作係《金日成將軍之歌》，長編小說《白頭山》。
其實早就喺1889年11月28號由浸信會嘅三位華人牧師李濟良、馮景謙同廖德山喺廣州越秀嘅秉政街搞咗間基督教書院，嗰時就改名做「培正書院」。之後喺1938年1月嗰時因為第二次世界大戰而搬到港澳及台山一帶。
二段體指首音樂分兩大段，兩段嘅長度差唔多一樣咁滯。好出名嘅英格蘭民謠《綠袖子》就係一首二段體嘅曲，由樂譜度可見，首曲分四段，頭嗰兩段彼此之間旋律好相似，而跟尾嗰兩段又係彼此之間旋律好相似，形成 AABB 噉嘅二段體形式。
《洩密者們》係2018年港產懸疑片，邱禮濤導演，吳鎮宇、張智霖及佘詩曼領銜主演。2017年6月尾開拍，8月中煞科，2018年6月15號喺中國上畫，6月21號喺香港、澳門、馬來西亞上畫。電影喺檳城拍實景。
馬來西亞某藥廠利用新型變種傳染病發災難財，一個自稱「洩密者」嘅神秘組織揭發黑幕。藥廠東主個仔同當地記者離奇自殺後，馬來西亞警長李永勤同香港督察王大偉合作追查真相。其後「洩密者」同香港日報記者阮嘉嵐聯絡並會面，兩位警探亦追蹤佢哋動向，三人同「洩密者」交手。
安迪華荷，原名 Andrej Varchola, Jr.，係一個美國藝術家，又以流行藝術見稱，喺佢開始做流行藝術之前，做過商業插畫家同櫥窗設計師。1987年2月22號喺紐約屋企心臟病發死，終年59歲。
對安迪華荷嘅作品定係個人嘅評論，好壞都有。首先畀人話佢貪錢同鍾意出風頭，但同時佢名氣亦令佢成為一個美國文化象徵。另外，佢啲作品嘅評價亦好極端，例如佢成名作係一系列金寶湯圖案，成輯作品完全無任何特色，只係將一個罐頭湯正面重覆印十幾次，兼且無任何角度，而且好平面。
李我，原名李晚景，又名李耀景、李國祥，香港著名播音員，活躍於戰後1940年代至1970年代，先後任職廣州風行電台、澳門綠邨電台、香港麗的呼聲及香港商業電台。1946年始創廣播劇《天空小說》，風行省港澳，聲演三十年，深受粵港聽眾歡迎。
李我自細已經跟阿媽學唱粵曲，十三歲跟隨名導演湯曉丹學編劇。其時戰亂頻繁，李我十幾歲開始已經喺粵港地區工作，同廿幾位同伴自組「新春秋劇團」到廣州演出。當時廣州風行電台台長，喺戲棚聽到李我嘅粵劇表演，就請佢擔任廣播劇主持，初試啼聲。
1949年，香港麗的呼聲重金禮聘李我加盟，一年間訂戶增加六倍。佢喺麗的呼聲只做咗一年半，由1949年11月至1951年6月，因為人事問題同自己作品嘅分帳問題，同麗的呼聲鬧得好唔愉快，於是唔再續約，1951年9月1日跳糟至澳門綠村電台。
但店舖生意兩年嚟都無起色。正當佢對前景憂慮之際，麗的呼聲嘅舊同事鄺天培同林國楷嚟搵佢，問佢重有冇興趣從事廣播。原來呢兩年間，廣播業已起咗變化，澳門嘅綠村電台有咗新股東，就係後嚟做咗香港商業電台老闆嘅何佐芝。
根據綠村電台老臣子梁送風嘅回憶文章指，何佐芝入股之後，電台改名為澳門綠邨商業廣播電台，於1955年起全面革新。鄺天培同林國楷搵李我時，都已經離開咗麗的呼聲，準備投入呢間電台。經佢哋介紹，李我都成為咗呢間電台嘅一員，再次投身廣播行業。
高達巴黎出世，屋企有錢。佢喺大學主修人類學期間，成日蒲法國電影園同電影會，識咗一班電影發燒友，包括伊力盧馬、利維特同杜魯福。1950年，佢開始喺伊力盧馬嘅電影評論雜誌《電影公報》定期寫稿。佢第一篇影評就係《邁向政治電影》，1951年佢加入巴贊嘅雜誌《電影筆記》成為出名嘅影評人，出名嘅影評仲有《什麼是電影？
1960年代，佢先後拍過《斷了氣》、《女人就是女人》、《已婚女人》、《阿爾伐城》幾齣電影，轟動影壇，憑住獨特命題、實驗技巧，喺電影裏頭大量插入獨白、旁白、跳脫嘅映畫節奏，仲有突如其來嘅聲、畫混入，令佢成為法國新浪潮電影運動嘅頂尖人物。
到咗1960年代中後期，巴黎爆發學生運動，左翼思潮盛行，高達亦變得左傾，支持馬克思主義，喺《我所知道的二三事》、《中國女》、《周末》、《一切安好》幾齣作品中，表達強烈嘅政治訊息。1972年，佢同好友開咗製片公司Sonimage，探索當年新錄影設備出現後嘅主體性問題。
北白川宮係日本舊時一個宮家，由邦家親王第十三仔智成親王響1870年創立，花名「悲劇宮家」，前身係聖護院宮。1947年響駐日盟軍總司令指示底下，北白川宮最後一任當主道久王皇籍脫離，降為平民。現時北白川宮已經絕家。
北白川宮前身係聖護院宮，由邦家親王二仔嘉言親王響1868年創立，但同年年尾嘉言就過身，所以由智成親王接任。1870年，智成將聖護院宮改名叫北白川宮。但係響1872年，智成親王早死，終年17歲，之後根據佢嘅遺言，將當主一位傳咗畀大佬、邦家親王第九個仔能久親王。
能久親王長年出國打仗。1894年，能久奉上司命令參加甲午戰爭，負責留守台灣，任職台灣軍指揮。點知能久1895年響台灣戰死，終年48歲，由當主一位就三仔成久王接任。但係成久都唔長命，1923年同鳩彥王響巴黎郊區撞車，成久傷重死亡，終年35歲。
Klaus Barbie係納粹德國嘅一個黨衛隊成員，曾經親手噉用酷刑折磨過好多法國戰俘。喺二戰打完之後，美國仲請過佢嚟幫手做反馬克思主義嘅工作。佢一世人犯過好多戰爭罪行。後嚟佢俾法國拉咗，仲俾人扚咗上法庭當係戰犯噉審。
但係當然，法國軍方入面某啲人有罪，都唔等如 Klaus Barbie 冇罪，所以呢個辯護後尾都仲係俾法庭方面駁回咗，而法庭後嚟告入咗 Klaus Barbie ，並且判佢終身監禁。Klaus Barbie 最後嘅收場係喺 77 歲嗰陣喺監倉入面生癌死咗。
王七入屋行竊，撞著屋主韓小茹帶男友張維亷翻來幽會，王七於是藏身衣櫃。包養小茹嘅有錢佬陳冠球突然翻來，維亷連忙匿入衣櫃，遇到王七。王七喺維亷口中知道小茹本來同維亷係一對，但係為咗生計，被逼要做冠球情婦。
王七同隔籬屋楊愛蓮扮做有錢人，去冠球屋企個宴會，乘機偷小茹啲文件，點知意外咁搵到冠球嘅販毒證據。冠球發現文件被人偷咗，就將維亷、小茹禁錮，又綁架王七啲仔女，要脅王七交翻啲罪證出來，好彩愛蓮通知警方趕到，將冠球班人一網打盡。
黃現璠喺大清南寧府新寧州熙良團渠思村度出世，是年爲大清光緒25年。黃現璠來自個壯族家族，阿爸係甘新昌，佢細個嗰陣嘅名係甘錦英，17歲之後改名為黃現璠。細紋仔時生活坎坷，3歲嗰陣阿媽過咗身，一直跟住阿爸生活。
佢阿爸係個樵夫，成日砍柴賣柴，揾到啲錢勉強度日，但佢好想讀書，成日央求老竇畀佢返學，但係咁嘅貧寒屋企無可能有錢畀佢返學。無奈之下佢好多時去扑扑齋，企喺課堂出便，竊聽先生授課。不過佢聰穎過人，聽晒啲嘢皆能倒背如流，令塾師驚奇，好鍾意佢，先至畀佢免費入塾讀書。
黃現璠喺12歲之後，佢老竇先至有錢畀佢返學，先後讀渠黎小學、中學。跟住去南寧就讀廣西省立第三師範，喺度曾受教於著名教育家葉非英。之後，1926年，考入北京師範大學史學系嘅預科。兩年後，入北京師範大學史學系本科，1932年畢業同埋拎倒學士學位。
跟住喺1935年，佢去到日本，入東京帝國大學嘅大學院。喺度跟和田清、加藤繁、原田淑人同埋池內宏等東洋史家學習日本史同東洋史。半年後，攞到廣西省政府資助嘅獎學金。喺1937年，日本侵入中國，抗日戰爭全面爆發。
返廣西之後，前後做過廣西大學、中山大學、國立桂林師範學院、廣西師範學院等校嘅史學教授，佢係中國壯族第一位大學教授同廣西崇左首位大學教授。做過廣西教育研究所研究員、廣西大學訓導長、中文系主任、圖書館館長同埋廣西師範學院圖書館館長等職。
1941年之後，黃現璠開始關註少數民族嘅研究，多次深入黔桂兩省少數民族地區展開廣泛學術嘅調查活動。響1943年8月，黃現璠喺中山大學組織過「黔桂邊區學術考察隊」，做埋隊長，去龍勝三江考察少數民族嘅社會、歷史同現狀，佢睇到邊區少數民族鬼咁辛苦。
響1945年4月，黃現璠喺廣西大學組織過「黔南邊民考察團」，做埋團長，去貴州榕江大有鄉一帶考察考察苗族人嘅教育同社會組織，佢睇到苗人生活鬼咁辛苦，憤而批評國民黨縣政府，咁就俾國民黨廣西省黨部掟入左派黑名單。
響1953年6月，黃現璠喺廣西大學組織過「桂西僮族自治區人民政府文教局歷史文物調查工作組」，做埋組長，去廣西桂西地區嘅5個縣調查少數民族嘅社會、歷史同現狀。考察之後，佢寫過《羅城縣仫佬族調查報告》、《河池縣少數民族調查報告》同埋《南丹縣少數民族調查報告》。
響1956年8月，黃現璠喺全國人大民族委員會嘅指示下，組織過「廣西少數民族社會歷史調查組」，做埋副組長同個壯族組組長，負責成個組嘅學術調查工作，去廣西各個縣調查少數民族嘅社會、歷史同現狀。考察之後，佢寫過《廣西省大新縣僮族調查資料》同《廣西僮族社會歷史調查報告》。
喺CC派嘅大老陳立夫任教育部部長嗰段時間，開始推行「以黨治校」同「黨化教育」，加強國民黨對高等院校嘅控制。喺呢個時候調高陽任廣西大學校長，佢一進校，就抓咗一批進步嘅學生。呢啲學生好多係窮人嘅仔，平時同黃現璠教授感情好好。
國民黨統治中國嗰個年代，喺廣西大學嗰陣，好多時有唔少國民黨黨員拉佢入黨，但佢冇乜興趣。重有共產黨員夜晚入屋企探佢，亦拉佢入黨，佢都無乜嘢興趣。收尾喺1943年，佢俾中國農工民主黨嗰個廣西創始人丘晨教授拉埋入咗農工民主黨，成為中國農工民主黨廣西委員會嘅委員。
跟住喺1949年之後，中國共產黨取得政權，成立咗中華人民共和國。黃現璠作為廣西嘅名教授，俾新政府拉入去做嘢。喺1949年到1957年間，佢做過唔同嘅職務。做過桂西僮族自治區人民政府嘅委員、廣西省人民委員會嘅委員、中央訪問團廣西分團嘅副團長同廣西社會歷史調查組嘅副組長。
黃氏喺中國歷史學界著名五大右派之中，政治地位最高。反右運動始終係政治迫害運動，黃現璠畀人列為受迫害嘅歷史學界著名五大右派之首，蓋自有其緣由。佢唔單只錯劃為中國歷史學界同埋壯族嘅頭號大右派分子，亦係中國少數民族出名嘅六大右派分子之一，被迫害22年左右。
黃現璠嘅大仔大女，受黃現璠右派事件牽連，都被整成右派分子。響廣西師範學院嘅「黃現璠右派集團」中，有兩位被整成右派分子嘅講師，一位被開除公職，送勞教營接受勞教兩年。另一位亦被開除公職，送回原籍嘅廣西大新縣農村，做農民22年。
響文化大革命嗰陣時，黃現璠重受到迫害。俾人話係「反動學術權威同死不改悔嘅大右派」，遭到戴高帽批鬥、遊街鞭打、掛牌示眾、隔離審查同埋抄家毀書等肉體同精神嘅摧殘。對於呢啲嘢，佢同好多受迫害嘅知識分子一樣，亦無可奈何。
向達喺1966年文化大革命嗰時，畀造反派迫害至死。陳夢家喺1966年自縊身亡，但有人懷疑係畀造反派打死後僞裝成自殺。王重民喺1975年文革評法批儒運動嗰時，畀四人幫迫害，走投無路，喺頤和園長廊自縊身亡。
1979年之後，佢相繼被選做第一屆嘅中國民族學學會顧問、第一屆中國西南民族研究學會顧問、百越民族史研究會副會長。重做埋《中國大百科全書·民族》編輯委員會委員，同埋中國人民政治協商會議嘅第五屆全國委員會委員。
喺擔任全國政協委員期間，為協助政府嘅平反冤假錯案做咗好多嘢。一位做咗死刑犯，後尾改為無期徒刑，喺鐵窗下度過咗二十三個春秋嘅右派，經佢多方奔走營救，喺1981年8月獲得平反昭雪而無罪釋放，結束咗23年蒙冤受屈嘅牢獄生活，返返廣西師範學院物理系工作。
1932年春，黃現璠同佢嘅學生李石鋒、劉盛亞、張天授等人，受咗新文化運動同新史學思潮嘅影響，喺北京共同創辦「蓓蕾學社」，黃現璠做埋社長，李石鋒做埋總經理兼主編，劉盛亞做埋主筆。蓓蕾學社出版過好多有名嘅書籍同刊物，佢哋為弘揚新文化、新文藝、新史學、新教育做咗好多貢獻。
收尾李石鋒成為有名嘅雜文作家，劉盛亞成為重慶有名嘅作家，張天授成為詩人。真係點都諗唔到，「蓓蕾學社四傑」喺1957年反右運動嗰陣，都畀整成右派分子，歷經人生磨難。李石鋒被整成右派分子後，發配到西昌市寧南縣大同鄉插隊落戶，接受勞教二年。
壯學係指對中國壯族嘅傳統文化同現代化研究嘅一門學科。呢個學科包括壯族歷史、文化 、哲學、宗教、語言、文字、文學、藝術、醫學同習俗嘅研究。壯學喺1950年代誕生，始創者係黃現璠，因此後世一啲人尊稱佢為「壯學宗師」。
黃現璠從事學問研究五十年咁上下，喺中國通史、社會史、學運史、人類學、民俗學、民族學、語言學同壯學等方面，做咗好多學問研究始創性嘅貢獻。佢寫嘅好多著作，都係學問世界嘅「第一部」，亦俾中國學術界譽為「拓荒嘅研究著作」。
1980年6月，黃現璠、翁獨健、梁釗韜、陳國強等人共同倡議同創立「百越民族史研究會」，黃現璠被選做第一、二屆百越民族史研究會副會長。1981年11月，黃現璠喺桂林主持召開「中國百越民族史研究會第二屆年會暨學術討論會」，為中國百越民族史研究嘅建設同發展做咗突出貢獻。
佢寫嘅歷史作品《唐代社會概略》俾中國學術界譽為響20世紀問世嘅第一部關於唐代社會史研究嘅書，成為當時「新史學」於社會生活研究實踐課題嘅先聲之作。呢本書由上海商務印書館響1936年3月發行初版，1937年2月再版。
全書主要論述咗唐代社會嘅階級、風俗、借貸同交通等幾個方面嘅概貌。呢啲嘢歷史文獻雖有記載，但長期冇人加以研究。黃教授開拓以研究下層勞動階級為主要內容之一嘅社會生活史嚟與傳統史家習慣記述上層帝王將相嘅舊史學做徹底告別，呢啲就係佢寫呢本書嘅初衷。
日本學者岸邊成雄對唐代音樂史嘅研究係從制度進行考量嘅一個範例。從他嘅引文同參考書目中可以睇出，黃現璠先生嘅《唐代社會概略》對社會制度嘅探討係佢探究唐代音樂史嘅基礎，其研究方法，論點、論據畀後學以相當嘅啟示。
呢本書從出版嗰陣到而家一直俾史學研究者重視。臺灣當代出名嘅學者李敖主掌「臺北文星書局」嗰陣，分別響1956年同1965年兩次再版《宋代太學生救國運動》一書，將呢本書同培根嘅《新工具》、羅素嘅《哲學中之科學方法》、杜威嘅《哲學嘅改造》、費希特嘅《人嘅天職》、房龍嘅《聖經嘅故事》、魯濱遜嘅《新史學》、拿破侖嘅《拿破侖日記》、甘地嘅《甘地自敘傳》、服部宇之吉嘅《儒教與現代思潮》、王夫之嘅《宋論》、王國維嘅《宋元戲曲史》、黃侃嘅《文心雕龍劄記》等一道作為「近現代世界學術精典100部」系列叢書之一。
家下，一啲民國學術名著經過發掘，重新出土。呢個現象，折射出而家浮躁嘅學界喺原創力上嘅匱乏，讀書界同埋出版界得返擰轉身，去從事學術著作嘅考古工作。與其咀嚼而家一啲人嘅學術雞肋，咁不如去品鑒前賢嘅心血結晶。
佢寫嘅歷史作品《中國歷史沒有奴隸社會》係第一部論證喺中國歷史上冇經歷過奴隸社會嘅專著。亦係佢開宗立派被後世尊稱佢做「無奴學派」阿頭嘅奠基之作。呢本書從構思到發表據佢話斷斷續續費時近40年咁上下，喺1979年佢發表《我國民族歷史沒有奴隸社會的探討》一文嘅基礎上修改、完善，收尾喺1981年油印發行。
佢寫呢本書嘅目的，係挑戰喺極左嗰個年代好流行嘅「唯我獨革、唯我獨尊」嘅嗰股教條主義勢力，澄清人啲長期對中國史學研究「五朵金花」入面古史分期呢朵金花嘅種種誤識，凈係希望青年學生對中國歷史有一個正確嘅認知。
1979年，黃現璠教授發表咗《我國民族歷史沒冇奴隸社會嘅探討》一文。文章發表後，得到張廣誌、胡鐘達等人嘅支持。據筆者粗略統計，家下史學界發表此類文章約莫百篇，各種跡象表明，「中國未經歷奴隸社會」嘅擁護者日益增多。
1979年黃現璠首先發表咗《我國民族歷史沒冇奴隸社會嘅探討》論文，跟住張廣誌亦喺1980年發表咗《略論奴隸制嘅歷史地位》一文。到1982年，越來越多嘅人趨向於奴隸社會唔係人類歷史發展必經階段嘅看法，殷商唔係奴隸社會幾成歷史學界嘅共識。
《廣西僮族簡史》係黃現璠研究壯族歷史嘅第一部作品，亦係「中國第一部系統研究壯族歷史嘅專著，填補咗中國民族史研究嘅空白。」呢本書由廣西人民出版社響1957年6月出版。係喺《廣西僮族史略》專稿嘅基礎上修改、補充資料後正式出版嘅論著。
黃現璠教授出身壯族，以壯族歷史研究中至今仍閃爍光輝嘅《廣西僮族簡史》一書嘅作者名響中日學術界……《廣西壯族簡史》係喺中華人民共和國成立後政府實行民族平等政策同廣西壯族自治區即將成立嘅時代背景下，著者企喺壯族人嘅立場上，基於豐富嘅實地調查同埋嚴謹細致嘅文獻考證，從而寫成嘅一部有關壯族自古以來針對唔同歧視壓迫而奮起鬥爭嘅反抗史。
佢將好多實地調查所獲得嘅第一手史料同歷史文獻有機結合起來，運用自己博古通今嘅史眼史才、深厚嘅考據學功底同古文字學識，去偽存真，客觀地寫出咗自己民族嘅第一部歷史，從而結束咗具有數千年悠久歷史嘅壯族冇一部完整歷史記載嘅歷史，可話具有劃時代嘅裏程碑意義。
呢個開拓性嘅研究成果，唔單只填補咗壯族史研究嘅空白，而且為宣傳壯族，讓世人了解壯族，確立壯族嘅歷史地位，爭取民族嘅自治權利同埋廣西壯族自治區嘅建立，都具有積極嘅意義……壯族係中國少數民族中人口最多、經濟文化發達、歷史悠久嘅民族，喺黃老之前，重冇一部自己獨立嘅歷史著作。
1956年，先生喺出席全國人大一屆三次會議後，開始編著《廣西壯族簡史》，並於翌年出版。呢個開拓性嘅研究成果，唔單只填補咗壯族史研究嘅空白，而且為宣傳壯族，讓世人了解壯族，確立壯族嘅歷史地位，爭取民族嘅自治權利同廣西壯族自治區嘅建立，都具有積極嘅意義。
佢嘅遺著《壯族通史》俾公認為中國第一部全面系統研究壯族歷史文化嘅通史作品 。呢本書由廣西民族出版社響1988年11月出版，全書69.5萬字，最突出、鮮明嘅特點係廣征博引，史論結合，平實不虛同埋從實立論。
呢本書係今時今日我所知嘅第一部壯族通史。佢嘅出版，豐富咗我國少數民族歷史嘅研究成果，將會增進壯族同其他兄弟民族之間嘅了解，密切各民族之間嘅關係，促進中華民族嘅團結，為建設有中國特色嘅社會主義做出貢獻。
呢本書以豐富充實嘅史料為佐證，詳盡地論述咗壯族嘅起源，全面地介紹咗壯族各個歷史時期嘅政治、經濟、文化諸方面嘅發展狀況。佢係家下我國第一部壯族通史，本書豐富咗我國少數民族歷史嘅研究成果，亦為壯族史嘅研究提供咗較新較全嘅資料，係不可多得嘅參考書。
《壯族通史》開創出自成格局、規模恢宏、堪足傳世嘅大型民族通史嘅寫作先例。呢本書自成一體，係研究壯族歷史嘅獨創之作。佢以鮮明嘅理論創新同富於開拓性嘅研究為其特色，提出咗新嘅學科命題，並結合壯族史料予以實證。
因此，佢唔單只因對壯族歷史作出全面、系統嘅論述而具有重要嘅學術理論價值，重為廣大學者研究壯族提供咗不可或缺嘅參照……佢為呢本通史傾註咗全部精力同心血，可話數十年如一日地苦心孤詣磨一劍。本書具有好高嘅學術研究價值、史料積累價值同深切嘅現實意義。
喺1941年夏，黃現璠俾廣東中山大學聘為史學教授。嗰時為攞到教授研究經費，佢將過往寫嘅一啲中國食衣住行嘅研究論文加料修改後匯集成一冊，報送教育部，收尾拎到半年研究經費，佢進而不斷修改加料成初稿一卷，起名《中國飲食起居禮節史》。
1947年，佢將初稿寄往國民黨官方最大嘅出版社上海正中書局。呢個書局亦有意出版，雙方簽訂咗出版合同，佢重攞到正中書局預支嘅稿費法幣2000萬元。冇諗到喺1949年5月上海解放，正中書局解散，即管已出樣書，但未能正式出版。
後尾佢重逐年增補，喺1956年完成書稿兩卷，亦寄往北京人民出版社，呢個出版社審讀一年，喺1957年7月黃現璠去北京出席全國人大一屆四次會議嗰陣雙方簽訂咗出版合同，重攞到人民出版社預支嘅一半稿費人民幣700元。
1980年8月，黃現璠赴北京出席全國政協五屆三次會議，北京人民出版社得知佢右派冤案平反，為信譽計，特派人到北京飯店同佢傾下偈，希望善始善終，履行當年所簽出版合同，佢聽後十分欣慰，當即表示樂於合作。會議結束返桂後佢即開始修改初稿自序，補充考古新發現史料圖片，計劃翌年底完成初稿三卷圖片、史料補充同註釋引文初核，再送返北京人民出版社審定添。